Kujtohen aktivitetet e Lëvizjes për të Drejtat Civile në Alabama
Në vitin 1963 Martin Luther King i Riu e cilësoi qytetin Birmingham të Alabamës si “qytetin më të ndarë në Shtetet e Bashkuara”
Martin Luther King i Riu shkoi në Birmingham të Alabamës në vitin 1963 me një mision - në një vend që ai e quajti “qyteti më i ndarë në Shtetet e Bashkuara”. Në demonstratat jo të dhunshme që pasuan, zoti King dhe qindra protestues u arrestuan. Ata po i bënin presion qytetit të shfuqizonte ligjet që mbanin të ndarë zezakët dhe të bardhët nëpër shkolla, restorante dhe shumë vende të tjera publike. Historiani Robert Corley thotë se për zotin King dhe udhëheqësit lokalë të të drejtave civile kjo strategji kishte nevojë për sukses. Martin Luther Kingu dhe pasuesit e tij u ndeshën me një rezistencë të ashpër nga policia. Komisioneri për Siguri Publike Eugene “Bull” Connor, i mbështetur nga shumica e banorëve të bardhë, ishte i vendosur të ndalonte demonstratat. Pa vullnetarë të mjaftueshme për të vazhduar protestat, zoti King dhe udhëheqës të tjerë vendosën të aktivizojnë qindra nxënës të rinj për të vazhduar demonstratat dhe për të mbushur burgjet. Janice Kelsey ishte 16 vjeç kur ajo dhe nxënës të tjerë në shkollën ku ajo mësonte u burgosen. Pastaj, në ditën e dytë, demonstratat e studentëve u bënë të dhunshme. Policia përdori topat me ujë për të larguar protestuesit e rinj si dhe qentë për t’i sulmuar ata. Udhëheqësi i të drejtave civile në Birmingham Calvin Woods ishte i pranishëm në këtë ngjarje. Shtypja brutale u transmetua në stacionet televizive dhe imazhet e ngjarjes shiheshin në gjithë botën. Robert Corley thotë se ky incident i dha mbështetje të re lëvizjes për të drejtat civile. Përfundimisht, zoti King dhe udhëheqësit e qytetit të Birminghamit arritën një marrëveshje. Brenda disa muajsh, ligjet lokale të ndarjes racore u shfuqizuan. Pastori Woods thotë se vendosmëria e zotit King për të mbajtur të gjallë lëvizjen kontrobuoi në arritje të gjitha këtyre ndryshimeve. Fushata e Birminghamit ishte një betejë që arriti kulmin e lëvizjes për të drejtat civile. Për shumë analistë, kjo qëndron si një simbol i sakrificave të bëra nga zoti King dhe mijëra zezakë në Shtetet e Bashkuara.